b'\n_START_ARTICLE_\nPaul Davies (snooker)\n_START_SECTION_\nKariera\n_START_PARAGRAPH_\nDavies je ob vstopu v poklicni \xc5\xa1port napravil odli\xc4\x8den vtis, saj se je v svojih prvih 3 sezonah prebil v dve polfinali jakostnih turnirjev. Prvi je bil na turnirju Dubai Duty Free Classic 1991, drugi pa se je zgodil na turnirju Asian Open 1993. Obakrat je priznal premo\xc4\x8d kasnej\xc5\xa1im zmagovalcem, Johnu Parrottu in Davu Haroldu. Teh dveh dose\xc5\xbekov pa kasneje nikoli ni uspel ponoviti. Prav tako mu nikoli ni uspelo nastopiti na glavnem delu Svetovnega prvenstva, kar \xc5\xa1tirikrat je izpadel v zadnjem krogu kvalifikacij. _NEWLINE_Leta 1997 je igral v finalu turnirja Benson & Hedges Championship, ki je bil nekak\xc5\xa1en kvalifikacijski turnir, katerega zmagovalec je prejel povabilo organizatorja, s katerim je nato lahko nastopil na turnirju Masters. Slednje Daviesu ni uspelo, saj je v finalu izgubil proti Andyju Hicksu z izidom 6-9. Z zmagami nad Davom Haroldom, Chrisom Smallom in Kenom Dohertyjem si je leta 1997 priigral \xc4\x8detrtfinale jakostnega turnirja Regal Welsh. Njegovo pot na tem turnirju je zaklju\xc4\x8dil rojak Mark Williams, ki je bil bolj\xc5\xa1i z rezultatom 5-3._NEWLINE_Leta 2006 je bil zelo blizu temu, da bi izlo\xc4\x8dil Dinga Junhuija na turnirju Northern Ireland Trophy, a je nato dvoboj tesno izgubil, izid je bil 4-5. Junhui je naposled tudi dobil turnir. Leta 2007 se je kvalificiral za turnir Grand Prix in v svoji skupini poskrbel za senzaciji, zmagi proti Jamieju Copu in Stephenu Hendryju. Oba sta se morala tako posloviti od nadaljnjega tekmovanja, kot tudi Davies sam, ki je v skupini kon\xc4\x8dal na petem mestu._NEWLINE_Dobre igre je prikazal tudi na turnirju UK Championship 2007, na katerem je porazil Kurta Maflina (9-6), Marka Davisa (9-8) in nato \xc5\xa1e Dominica Dala (9-3) in si s tem prislu\xc5\xbeil mesto na glavnem delu turnirja. Tam se je pomeril s Shaunom Murphyjem in dr\xc5\xbeal ugoden izid in mo\xc5\xbenosti za zmago do rezultata 4-4, po katerem je Murphy prevzel pobudo in slavil z 9-5.'